b'\n_START_ARTICLE_\n\xc5\xbdupnija Kranj\n_START_SECTION_\nZgodovina\n_START_PARAGRAPH_\nPrve cerkvene stavbe v Kranju segajo v konec 8. stoletja. Arheolo\xc5\xa1ke raziskave ka\xc5\xbeejo, da je v tem \xc4\x8dasu v Kranju obstajal oktagonalni sakralni objekt, najverjetneje baptisterij, zgrajen po vzoru krstilnic v Ogleju in Grade\xc5\xbeu. Kasneje (najverjetneje v 10. stoletju) nastane kranjska pra\xc5\xbeupnija, ki jo je ustanovil oglejski patriarh. Cerkev iz takratnega obdobja ni ohranjena, saj jo poru\xc5\xa1ijo Mad\xc5\xbeari. Takratna \xc5\xbeupnija je obsegala vasi od Podbrezja na zahodu do \xc5\xa0en\xc4\x8durja na vzhodu ter od vzno\xc5\xbeja Stor\xc5\xbei\xc4\x8da na severu do Save na jugu. Kasneje se je obseg zaradi mo\xc4\x8dnega vpliva zemlji\xc5\xa1kih gospodov in tekmovanja s sosednjimi \xc5\xbeupnijami (Preddvor, \xc5\xa0en\xc4\x8dur) zmanj\xc5\xa1al le na Kranj z o\xc5\xbejo okolico. \xc5\xbdupnijo in cerkev so vzdr\xc5\xbeevale bratov\xc5\xa1\xc4\x8dine in kasneje beneficiji, ustanove z lastnim premo\xc5\xbeenjem (npr. s podlo\xc5\xbeniki, zemlji\xc5\xa1\xc4\x8di)._NEWLINE_Mesto kranjskega \xc5\xbeupnika je bilo zelo ugledno. Sprva so bili kranjski \xc5\xbeupniki Italijani, od 14. stoletja dalje pa predvsem Nemci. Pomembnej\xc5\xa1i je bil magister Koloman de Manswerd (+1434), ki je postal generalni vikar oglejskega patriarhata. Naziv kranjskega \xc5\xbeupnika si je 1511 nadel tudi ljubljanski \xc5\xa1kof Kri\xc5\xa1tof Ravbar, vendar pa je ta kranjsko \xc5\xbeupnijo oddajal oskrbnikom oz. vikarjem. Zaradi ponavljajo\xc4\x8dih se epidemij kuge in tur\xc5\xa1kih vpadov v 15. stoletju, zgradijo cerkev sv. Fabijana in Bo\xc5\xa1tjana na Pungertu, v 16. stoletju pa \xc5\xa1e cerkev Ro\xc5\xbeenvenske Matere bo\xc5\xbeje, nad spodnjimi mestnimi vrati ob mestnem obzidju._NEWLINE_Ob nepravilnostih v cerkvi se je v prvi polovici 16. stoletja tudi v Kranju \xc5\xa1iril protestantizem. Leta 1576 nadvojvoda Karel uka\xc5\xbee odstranitev protestantskega pastorja iz mesta, tako se ve\xc4\x8dina me\xc5\xa1\xc4\x8danov odpove protestantizmu in se vrne v katolicizem. V oporo katoli\xc5\xa1ki obnovi so se v Kranju leta 1641 naselili kapucini in zgradili cerkev ter samostan. V 18. stoletju jih odpravi Jo\xc5\xbeef II._NEWLINE_Leta 1782 in 1785 se kranjski \xc5\xbeupniji priklju\xc4\x8dijo Primskovo, Gorenje, Klanec, Huje in \xc4\x8cir\xc4\x8de. Dejanska priklju\xc4\x8ditev Primskovega se zavle\xc4\x8de v za\xc4\x8detek naslednjega stoletja. Isto\xc4\x8dasno so uredili tudi dekanije._NEWLINE_V \xc4\x8dasu Ilirskih provinc pride na cerkvenem podro\xc4\x8dju do dolo\xc4\x8denih sprememb. Najbolj znani sta uvedba civilne poroke in skr\xc4\x8denje \xc5\xa1tevila cerkvenih praznikov. Po obnovi avstrijske oblasti, se cerkvi zopet povrne oblast, tudi nad \xc5\xa1olstvom. Kranjski dekan Sluga je postal \xc5\xa1olski nadzornik in po njegovi zaslugi so 1816 dokon\xc4\x8dali novo poslopje glavne \xc5\xa1ole. Kranjska duhov\xc5\xa1\xc4\x8dina se v drugi polovici 19. stoletja tudi politi\xc4\x8dno udejstvuje. Zavzemajo se predvsem za uvedbo slovenskega jezika na kranjski ni\xc5\xbeji \xc5\xa1oli. Leta 1875, zaradi\xc2\xa0\xc2\xbbnapadov\xc2\xab\xc2\xa0liberalizma odstopi ljubljanski \xc5\xa1kof Jernej Vidmar in se preseli v rodni Kranj. Tu je zgradil poleg \xc5\xbeupni\xc5\xa1\xc4\x8da tudi t. i.\xc2\xa0\xc2\xbb\xc5\xa1kofijo\xc2\xab, kjer je bival do svoje smrti._NEWLINE_Med letoma 1877 in 1893 potekajo obnovitvena dela na kranjskih cerkvah. Zaradi pomanjkanja denarja pride do prodaje slik gotskega oltarja iz \xc5\xbeupnijske cerkve dvornemu muzeju na Dunaju._NEWLINE_Pred prvo svetovno vojno pridejo v Kranj usmiljene sestre Sv. Vincencija in prevzamejo siroti\xc5\xa1nico. Leta 1926 jih nadomestijo \xc5\xa1olske sestre, zavod pa preimenujejo v Marijani\xc5\xa1\xc4\x8de. Leta 1934 so se lotili obse\xc5\xbene prenove kranjske \xc5\xbeupnijske cerkve sv. Kancijana, pri tem je arhitekt Ivan Vurnik postavil nov glavni oltar. Malo pred drugo svetovno vojno so uredili novo pokopali\xc5\xa1\xc4\x8de na Klancu, na\xc4\x8drtovana pa je bila tudi zidava nove cerkve, posve\xc4\x8dene Kraljici miru.'